再和
作者：王洋
朝代：宋

paragraphs: 故人客玄都，結茅臨子午。
慈親哺童稚，十口共甘苦。
門橫百琅玕，永日不受暑。
浮名博煙霞，掉臂終不許。
聽我讀新詩，小侯趨大府。
揮毫散珠玉，風帆轉驚渚。
北郭鄭仙翁，襟懷兩虚佇。
尹氏才振古，仙翁筆端語。
矛戈角森橫，畚鍤起雲雨。
應笑窮巷生，蓬蒿半垣堵。
所喜樂豐登，粒米不須數。
況從名士游，真可釋羈旅。
願君分餘光，下照及鄰女。
切勿閟好音，文典實不與。